РЕПУБЛИКА СРБИЈА

НАРОДНА СКУПШТИНА

Одбор за oбразовање, науку,

технолошки развој и информатичко друштво

14 Број: 06-2/187-22

5. децембар 2022. године

Б е о г р а д

З А П И С Н И К

ПЕТЕ СЕДНИЦЕ ОДБОРА ЗА OБРАЗОВАЊЕ, НАУКУ,

ТЕХНОЛОШКИ РАЗВОЈ И ИНФОРМАТИЧКО ДРУШТВО

ОДРЖАНЕ 4. ДЕЦЕМБАРА 2022. ГОДИНЕ

 Седница је почела у 10,00 часова.

 Седници је председавао проф. др Марко Атлагић, председник Одбора.

Седници су присуствовали чланови Одбора: др Живан Бајић, Жика Бујуклић, Дејана Васић, Ђорђе Косанић, Мирка Лукић Шаркановић, Зоран Лутовац, Драгана Миљанић, Татјана Медвед, Ратко Николић, проф. др Владимир Обрадовић, проф. др Ђорђе Павићевић, Стојан Раденовић и проф. др Јахја Фехратовић.

Седници је присуствовала Ана Миљанић, заменица члана Одбора .

Седници је присуствовао Бошко Обрадовић народни посланик који није члан Одбора.

Седници су присуствовали представници Министарства просвете:

 - Бранко Ружић, министар просвете;

 - проф.др Маријана Дукић Мијатовић, државна секретарка;

 - Александар Јовић, помоћник министра за међународну сарадњу и европске интеграције;

- др Милан Пашић, помоћник министра за основно и предшколско образовање и васпитање;

 - Јасмина Ђелић, начелница Одељења за координацију рада школских управа

 - доц. др Снежана Вуковић, шеф Одсека за људска и мањинска права у образовању;

- Јелена Парезановић, посебни саветник министра;

- Ђорђе Ђоковић, посебни саветник министра

Седници је испред Министарства финансија присуствовала Ирена Лукић.

Седници су присуствовали представници Завода за унапређење образовања и васпитања:

- Златко Грушановић, директор

- Иван Савић, помоћник директора Завода.

Марко Атлагић, председник Одбора, отворио је 5. седницу Одбора за образовање, науку, технолошки развој и информатичко друштво и поздравио представнике Министарства просвете који присуствују седници.

Председник је ставио на гласање предложени дневни ред:

1. Разматрање Предлога закона о буџету Републике Србије за 2023. годину, Раздео 26 - Министарство просвете, који је поднела Влада (број 400-2503/22 од 18. новембра 2022. године), у начелу.

Након закљученог гласања, утврђено је да је за гласало 12 народних посланика а један народни посланик је био уздржан.

По отварању прве тачке дневног реда, председник Одбора је дао реч Бранку Ружићу, министу просвете.

Министар Бранко Ружић је на почетку излагања напоменуо да је Закон о буџету фактички најважнији закон у свакој држави. Известио је Одбор да Предлог буџета за 2023. годину, износи 249,3 милијарде динара као и да је у односу на прошлу годину повећан је 22,5 милијарде динара.

У односу на ребаланс буџета из новембра ове године, повећање износи 17 милијарди динара. Ребалансом је буџет повећан на укупно 232,4 милијарде динара, док је иницијални износ износио 226, 8 милијарде динара.

Истакао је да се највећи део буџета односи на исплате зарада, накнада и социјална давања, запосленима у школским установама ( 195 милијарди динара, односно 78 процената укупног буџета министарства) Назначио је које су најзначајније ставке у буџету за 2023. годину:

-Министарство просвете, уређење, надзор и развој свих нивоа образовног система( 4,6 милијарде динара);

-Стручно-педагошки надзор над радом установа образовања и Завода (264 милиона динара);

-Инспекцијски надзор над радом установа образовања и (80,4 милиона динара);

-Администрација и управљање у области образовања (319,5 милиона динара)

-Подршка интеграције у европски образовни систем (1,1 милијарде динара)

-Подршка програма дигитализације у области Националног просветног система (1.6 милијарде динара)

-Изградња образовно-научних ценатара ( 476 милиона динара)

ОСНОВНО ОБРАЗОВАЊЕ (укупан буџет 118.8 милијарди динара)

-Реализација делатности основног образовања (96.3 милијарде динара)

-Подршка реализацији четворочасовног припремног предшколског програма (2.6 милијарди динара)

-Допунска школа у иностранству (250 милиона динара)

-Набавка наставних средстава за ученике полазнике (720 милиона динара)

-Наставни садржај кроз дигиталне уџбенике (500 милиона динара)

-Подршка примени ИКТ-а у предшколским установаама (36 милиона динара)

-Модернизација инфраструктуре основних школа (3 милијарде динара)

СРЕДЊЕ ОБРАЗОВАЊЕ (буџет 55,5 милијарде динара)

-Реализација делатности средњег образовања и образовања одраслих (45.6 милијарди динара)

-Подршка раду школа од посебног интереса за Републику Србију (1 милијарда динара)

-Модернизација инфраструктуре средњих школа (1.7 милијарде динара)

-Обављање проширене делатности у средњим школама (386.5 милиона динара)

-Наставни садржај кроз дигиталне уџбенике (80 милиона динара)

-Ученички стандард (5.3 милијарде динара)

-Модернизација инфраструктуре установа ученичког стандарда (400 милиона динара)

-Индивидуална помоћ ученицима (1 милијарда динара)

ВИШЕ И УНИВЕРЗИТЕТСКО ОБРАЗОВАЊЕ (буџет 54.7 милијарди динара)

-Подршка раду Универзитету у Београду (21.9 милијарде динара)

-Подршка раду Универзитету у Новом Саду (9.7 милијарди динара)

-Подршка раду Универзитету у Крагијевцу (4 милијарде динара)

-Подршка раду Универзитету у Нишу (5.4 милијарде динара)

-Подршка раду Универзитету у Приштини (3.4 милијарде динара)

-Подршка раду Универзитету у Новом Пазару (595 милиона динара)

-Подршка раду Универзитету уметности (1.8 милијарде динара)

-Подршка раду високих школа (7 милијарди динара)

-Студентски стандард (9.7 милијарди динара)

-Подршка систему студнетског стандарда (2.8 милијарде динара)

-Модернизација инфраструктуре студнетског стандарда (782 милиона динара)

-Индивидуална помоћ студентима (1.8 милијарди динара)

Ирена Лукић, представница Министарства финансија представила је информацију о предлогу Закона о буџету за 2023 годину, након чега је председник Одбора Марко Атлагић отворио дискусију.

Професор др Бранимир Јованчићевић је напоменуо да сматра да су високо образовање и наука, уско повезани, као и да је грешка што су та два Министарства радвојена. Сматра да би било корисно да су у данашњој седници били укључени и представници Министарства за науку, како би се створила општа слика какво је заправо стање науУниверзитетима у Србији. Истакао је да је потребно јаче финансирање научно-истраживачких пројеката.Сматра да се мора обезбедити стални напредак, и повећавање процента који се улаже у науку и високо овразовање јер је то основа сваког друштва.

Министар Бранко Ружић је негласио да сматра да треба направити дистинкцију између буџета и других извора финансирања. Напоменуо је и да је план да смање листе чекања, као и да се ради на модернизацији опреме.

Проф. др Владимир Обрадовић обратио се председнику Одбора Марку Атлагићу и скренуо му пажњу да приликом доношења Закона о Министарствима, није било седнице Одобора на којој би се расправљало о изменама које тај Закон доноси, као ни седнице о ребалансу буџета. Поставио је питање председнику да ли је то његов лични став или став владајуће већине коју представља. Истакао је да сматра да би повећања плата требала да буду већа, сходно расту животног стандарда.

Сматра да превенција и спречавање насиља треба да буде препознато као посебан пројекат.

Министар Бранко Ружић је истакао да постоје тимови за спречавање насиља у школама, као и педагошки саветници, спољни саветници који иду у школе.

Навео је и да су имали састанак са синдикатима где су се договорили да оформе радну групу са темом вршњачког насиља.

Председник Марко Атлагић се обратио проф. др Владимиру Обрадовићу и напоменуо да овај Одбор, за разлику од прошле године, „покрива“ пет министарстава, и самим тим ће требати више времена да се у организционом смислу профункционише, јер и министарства нису конституисана. Истакао је да слаже са министром Ружићем да насиље није ствар само Министарства просвете, већ је питање читаве Владе и читаве државе, као и да је идеја да овај Одбор буде носилац.Истакао је и да планира платформу, везано за реафирмацију васпитне улоге школе и друштва.

Зоран Лутовац, члан Одбора је нагласио да постоје два проблема. Први је амбијент у друштву који се рефлектује на оно што се дешава у науци, просвети и око нас, а као други проблем је навео однос Владе, друштва илити оних који су одговорни, према просвети и науци. Осврнуо се и на случај где је неко имао подршку колегијума и родитељског савета, а затим на интервенцију неког локалног моћника, он није више био пожељан да буде директор,те да то говори о системској грешци у друштву. Напоменуо је да је то исто тема за министарство.

Истакао је да улогу у насиљу имају и медији са националном фреквенцијом. Напоменуо је да наставници губе своје достојанство, сходно томе да им плате нису адекватне и да је то битно регулисати.

Проф. др Ђорђе Павићевић, члан Одбора је истакао да постоје два типа проблема, један је онај који произведе сам систем, а други је онај који долази ван система (од куће, из окружења..) Напоменуо је да га занима шта се планира осим редовних повећања, која су у складу са инфлацијом. Навео је и да га занима и састав Комисије, осим информације из којих су области стручњаци који су укључени у њен рад.

Ирена Лукић, представница Министарства финансија је рекла да нема тачан податак о издвајању субвенција за науку и просвету, да мисли да је негде око 3 милијарде динара, али тачан податак доставиће писаним путем мејла.Изнела је и податке о процентуалном повећању плата.

Проф. др Бранимир Јованчићевић сматра да филозофија развоја науке и просвете у високом образовању, не само да иде само у правцу техничких, технолошких и природних наука, већ се налази у кризи, због тога што су хуманистичке науке у застоју.Сматра да хуманистичке науке треба да буду основ развоја свих других наука. Предложио је да би на нивоу Министарства могло да се образује тело на официјелном нивоу које би објединило бисоко образовање и науку.

Проф. др Владимир Обрадовић се обратио председнику Марку Атлагићу и напоменуо да је он већ имао прилику да уведе промене о којима прича. Истакао је да ће они подржати активности у циљу смањења вршњачког, дигиталног и сваког вида насиља,а ли је апеловао на председника да то покаже и својим личним примером. Истакао је да сматра да је власт одговорна за оно што се дешава, а не опозиција.

Председник Марко Атлагић је напоменуо да је његова дискусија садашња и пре била иста, невезано ко је опозиција. Сматра да последице прошлих година ће се јако дуго отклањати, што се ради и сад. Истакао је и да је васпитање много теже него образовање. Поставио је питање шта раде Просветни савети и коме они одговарају. Сматра да не треба правити разлику између позиције и опозиције, јер је жеља за напретком заједничка. Сматра да су наука и технологија напредовале, али да васпитна функција то не прати, а жеља је да се то умрежи.

Проф. др Ђорђе Павићевић, члан Одбора се осврнуо на цифре колико је када улагано у образовање, и истакао да треба да се узме у обзир критеријум који користи Светска банка, а то је проценат улагања у односу на бруто национални доходак.

Јахја Фехратовић, заменик председника Одбора је истакао да је образовање, као и систем уздизања институција у суштини један процес. Навео је и да је чињеница да као што смо имали лоше приватизације, тако смо имали и лоше процесе у образовању. Сматра да се много више мора улагати у васпитање и одгој. Осврнуо се и на информацију да осим РТС-а, нема телевизије на којој се пушта образовни програм.

Татјана Медвед, чланица Одбора је истакла да је потребно изнети конкретно све што се сматра да је потребно променити. Навела је и да подржава раздвајање министарства. Истакла је да се слаже са председником Марком Атлагићем да је свима крајњи циљ и жеља да се постигне бољитак.

Бошко Обрадовић, народни посланик је истакао да мора да се ради на повећању буџета за просвету, као и на повећању плата просветних радника. Навео је и да постоји много тема о којима се треба повести расправа, и замолио Министра и председника Одбора да се свака од тих тема нађе као посебна тачка дневног реда, а за неке организовати и јавна слушања. Поставио је и питање статуса помоћног и техничког особља, и поменуо протест истих, као и питање студентског смештаја.

Предложио је и изградњу нових студентских домова и читавих нових студентских кампуса.Поставио је и питање ставке у буџету (дотације међународним организацијама више од 1 милијарде, подршка интеграцији у европски образовни простор)

Министар Бранко Ружић је истакао да буџет јесте социјално оријентисан. Напоменуо је и да је 1,7 милијарди динара издвојено за дигиталне учионице, којих има доста. Осврнуо се и на питање статуса службених лица и рекао да је формирана радна група која на томе ради.Одговорио је народном посланику Бошку Обрадовићу да повећање буџета јесте идеал коме тежимо, али све се ради у складу са могућностима. Напоменуо је и да постоји 18.000 места у установама студентског стандарда, 9 студентских ценатара и студентско одмаралиште.

Председник Марко Атлагић је предложио да Одбор за oбразовање, науку, технолошки развој и информатичко друштво у складу са чланом 173. став 2 Пословника Народне скупштине, предложи Одбору за финансије, републички буџет и контролу трошења јавних средства да прихвати у начелу Предлог закона о буџету Републике Србије за 2023. годину, раздео 26, Министарства просвете.

Председник Одбора је ставио је на гласање напред наведени предлог. За прихватање предлога је гласало 9 народних посланика а против прихватања предлога гласало је 3 народна посланика. Није гласао 1 народни посланик.

Председник Одбора је констатовао да је предлог усвојен.

Председник Одбора Марко Атлагић је предложио да известилац на седници Одбора за финансије, републички буџет и контролу трошења јавних средства, буде председник Одбора.

Поменути предлог је стављен на гласање. За прихватање предлога је гласало 9 народних посланика а против прихватања предлога гласала су 2 народна посланика.. Није гласало 2 народна посланика.

Председник Одбора је констатовао да је предлог усвојен.

 Седница је завршена у 12, 05 часова.

 СЕКРЕТАР ПРЕДСЕДНИК

\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_

 Драган Луковић проф. др Марко Атлагић